มหาวิทยาลัยร็อกเกอะเฟลเลอร์

มหาวิทยาลัยร็อกเกอะเฟลเลอร์ (อังกฤษ: The Rockefeller University) เป็นสถาบันอุดมศึกษาของเอกชน ตั้งอยู่ในเกาะแมนฮัตตัน นครนิวยอร์ก รัฐนิวยอร์ก สหรัฐอเมริกา ก่อตั้งตามดำริของอภิมหาเศรษฐีจอห์น ดี. ร็อกเกอะเฟลเลอร์ เมื่อแรกก่อตั้งใช้ชื่อว่า สถาบันร็อกเกอะเฟลเลอร์เพื่อการวิจัยแพทยศาสตร์ (The Rockefeller Institute for Medical Research) ต่อมาในปี 1958 เปลี่ยนชื่อเป็น สถาบันร็อกเกอะเฟลเลอร์ และในปี 1965 เปลี่ยนเป็นชื่อปัจจุบัน มหาวิทยาลัยร็อกเกอะเฟลเลอร์เปิดการเรียนการสอนด้านวิจัยชีวเวชศาสตร์และระดับบัณฑิตศึกษาเท่านั้น มุ่งเน้นด้านวิทยาศาสตร์ชีวภาพและวิทยาศาสตร์การแพทย์เป็นหลัก พร้อมให้การศึกษาในระดับปริญญาเอกและหลังปริญญาเอก มหาวิทยาลัยแห่งนี้ถูกจัดประเภทเป็น "สถาบันวิจัยเฉพาะทาง" และเป็นสถาบันวิจัยด้านชีวเวชศาสตร์ที่เก่าแก่ที่สุดในสหรัฐอเมริกา สำนักพิมพ์มหาวิทยาลัยร็อกเกอะเฟลเลอร์เป็นผู้จัดพิมพ์วารสาร Journal of Experimental Medicine, Journal of Cell Biology และ The Journal of General Physiology ซึ่งเป็นวารสารชั้นนำในด้านภูมิคุ้มกันวิทยาและการแพทย์เชิงทดลอง ในปี 2018 คณาจารย์ประกอบด้วยสมาชิกประจำและติดตามตำแหน่งรวม 82 คน ซึ่งรวมถึงสมาชิกของสถาบันวิทยาศาสตร์แห่งชาติสหรัฐ (National Academy of Sciences) จำนวน 37 คน สมาชิกของสถาบันการแพทย์แห่งชาติ (National Academy of Medicine) จำนวน 17 คน ผู้ได้รับรางวัลแลสเกอร์ (Lasker Award) 7 คน และผู้ได้รับรางวัลโนเบล 5 คน ณ มีนาคม 2022 มีผู้ที่เคยเกี่ยวข้องกับมหาวิทยาลัยร็อกเกอะเฟลเลอร์ที่ได้รับรางวัลโนเบลรวมทั้งสิ้น 26 คน อ้างอิง